Veysəloğlu

Veysəloğlu Şirkətlər Qrupu — pərakəndə satış, distribusiya, logistika və istehsalat sahələrində fəaliyyət göstərən Azərbaycan şirkətlər qrupudur.

 Tarixçə 
Veysəloğlu Şirkətlər Qrupu 1994-cü ildə azərbaycanlı sahibkar Aydın Talıbov tərəfindən təsis edilib. Onun biznes fəaliyyəti 1992-ci ildə biskvit və qənnadı məmulatlarının topdan satışı ilə başlayıb. 1994-cü il 5 noyabr tarixində Türkiyədən Azərbaycana istehlak mallarının ilk iri həcmli idxalı həyata keçirilib ki, bu da “Veysəloğlu Distribusiya” şirkətinin yaradılmasına səbəb olub. Bu tarix Veysəloğlu Şirkətlər Qrupunun fəaliyyətinin başlanğıcı hesab olunur.

1990-cı illərin sonu və 2000-ci illərin əvvəllərində Şirkətlər Qrupu Azərbaycanın müxtəlif regionlarını əhatə edən distribusiya şəbəkəsini genişləndirib. 2001-ci ildə Mingəçevir şəhərində regional logistika mərkəzi yaradılıb, 2006-cı ildə isə Salyan şəhərində daha bir regional logistika obyekti istifadəyə verilib. 2007-ci ildə Bakıda peşəkar anbar kompleksi açılıb və təchizat zəncirində avtomatlaşdırılmış anbar sistemi tətbiq olunub.

Şirkətlər Qrupu istehsalat sektoruna 2000-ci illərin əvvəllərində daxil olub. 2001-ci ildə ölkənin əsas qənnadı istehsal müəssisələrindən biri olan “Ulduz” Şokolad Fabriki təsis edilib. Qrupun təsisçisi investor qismində Sovet İttifaqının dağılmasından sonra fəaliyyətini dayandırmış “Sirab” mineral sular zavodunun 2002-ci ildə bərpasında iştirak edib. 2023-cü ildən etibarən isə Şirkətlər Qrupu ölkənin ən qədim mineral su brendlərindən biri olan “Badamlı” mineral sular zavodunun investorları sırasındadır.

2010-cu ildə Veysəloğlu Şirkətlər Qrupu Azərbaycanın hüdudlarından kənara çıxaraq Gürcüstanda fəaliyyət göstərən “VG” distribusiya şirkətini təsis edib. Bu, Qrupun ilk beynəlxalq fəaliyyəti olub. 2011-ci ildə isə Qrup pərakəndə ticarət sektoruna daxil olaraq “Araz” supermarket brendi altında fəaliyyət göstərən “AzRetail” MMC-ni təsis edib. İlkin mərhələdə dörd mağaza ilə fəaliyyətə başlayan şəbəkə sonradan ölkə üzrə genişlənib.

2014-cü ildə Şirkətlər Qrupu qida xidməti sektoruna investisiya edərək qlobal “Entrée” brendini Azərbaycana gətirib. 2016-cı ildə isə fəaliyyətini şaxələndirərək “OBA” endirimli pərakəndə satış şəbəkəsini yaradıb. “OBA” Azərbaycanın 1000-ci mağazasını açan ilk pərakəndə şəbəkə kimi qeydə alınıb. Həmin dövrdə Qrup istehsalat sahəsində də genişlənərək “Xonça” qənnadı fabrikini təsis edib.

2017-ci ildə Şirkətlər Qrupu Abşeron rayonunun Məmmədli kəndində Qafqaz regionunun ən iri logistika mərkəzlərindən birini və Azərbaycanın ilk A+ sinifli anbar kompleksini istifadəyə verib.

2022-ci ildə Şirkətlər Qrupu Almaniyanın “Rossmann” droqeri şəbəkəsi ilə tərəfdaşlıq edərək Azərbaycanda ilk mağazalarını açıb. Həmin ildə dondurulmuş qida məhsulları istehsal edən və keytrinq xidmətləri göstərən “VIP-PROD” fabriki fəaliyyətə başlayıb.

2023-cü ilin dekabr ayında Veysəloğlu Şirkətlər Qrupu “OBA” endirimli market şəbəkəsi vasitəsilə Xankəndi şəhərində pərakəndə satış mağazası açıb. Bu mağaza post-münaqişə dövründə şəhərdə fəaliyyətə başlayan ilk market kimi tarixə düşüb.

2024-cü ildə Asiya İnkişaf Bankı (AİB) Veysəloğlu Şirkətlər Qrupuna məxsus “Araz” supermarketlər şəbəkəsinin genişləndirilməsi, logistika infrastrukturuna investisiyalar və yeni mağazaların açılması məqsədilə 10,5 milyon ABŞ dollarına qədər maliyyə paketini təsdiqləyib.

2020-ci illərə qədər Veysəloğlu Şirkətlər Qrupu distribusiya, istehsalat, pərakəndə ticarət, logistika və qida xidməti sahələrində fəaliyyət göstərən çoxşaxəli şirkətlər qrupuna çevrilib.

 Fəaliyyət istiqamətləri 
Veysəloğlu Şirkətlər Qrupu gündəlik tələbat məhsulları (FMCG) sektorunda distribusiya, pərakəndə ticarət, istehsalat, logistika və iaşə xidməti sahələri üzrə fəaliyyət göstərir.

 Distribusiya 
Veysəloğlu Şirkətlər Qrupu distribusiya fəaliyyətini Azərbaycan və Gürcüstanda fəaliyyət göstərən bir neçə törəmə şirkət vasitəsilə həyata keçirir.

Qrupun törəmə şirkətlərindən biri olan “Veysəloğlu Distribusiya” Azərbaycan üzrə qida və istehlak mallarının ölkə miqyasında paylanmasını həyata keçirir və yerli bazarda bir sıra beynəlxalq istehsalçıların rəsmi nümayəndəsi kimi çıxış edir. Şirkət, o cümlədən the LEGO Group brendini Azərbaycanda təmsil edir. Bundan əlavə, “Veysəloğlu Distribusiya” Nestle, Mars və Kimberly-Clark kimi beynəlxalq istehlak malları istehsalçılarının məhsullarının distribusiyasını həyata keçirir.

Gürcüstanda fəaliyyət göstərən “VG Distribution” şirkəti topdansatış distribusiyası ilə məşğul olur və ölkə üzrə pərakəndə satış nöqtələrini məhsullarla təmin edir. Şirkət regional və beynəlxalq istehsalçılarla əməkdaşlıq edir.

Qrupun törəmə şirkətlərindən olan “V-Trade” əsasən qida sektorunda fəaliyyət göstərir və şəkər tozu, dənli bitkilər kimi məhsulların distribusiyası, eləcə də idxal-ixrac əməliyyatları üzrə ixtisaslaşıb.

“Vesta-Horeca” isə HoReCa sektorunda fəaliyyət göstərərək restoranlara, otellərə, kafelərə və keytrinq müəssisələrinə qida məhsulları və xammal tədarük edir. Şirkət Roshen və Massimo Zanetti kimi istehsalçıların məhsullarını da təklif edir.
 Logistika 
Şirkətlər Qrupu ölkədaxili distribusiyanı dəstəkləmək məqsədilə regional logistika mərkəzləri fəaliyyət göstərir. Logistika infrastrukturu Abşeron regionunda yerləşən iri logistika mərkəzini və yüksək standartlara cavab verən anbar kompleksini, həmçinin dondurulmuş və təzə qida məhsullarının paylanmasını təmin edən soyuq logistika imkanlarını əhatə edir. Məmmədli Logistika Mərkəzi vasitəsilə Qrupun logistika əməliyyatları gündəlik 64.000 kilometrdən artıq məsafəni əhatə edir və ölkə üzrə minlərlə müştəri nöqtəsinə məhsulların çatdırılmasını təmin edir.

 İstehsalat 
Qrupun istehsalat fəaliyyəti qənnadı məmulatları, unlu məhsullar və qablaşdırılmış içməli su istehsalını əhatə edir. İstehsal müəssisələri sırasında “Ulduz” Şokolad Fabriki və “Xonça” fabriki yer alır.

“Ulduz” Şokolad Fabrikində şokolad, karamel, vafli və draje məhsulları istehsal olunur. Müəssisə bir neçə istehsal xətti ilə fəaliyyət göstərir və məhsullarını Avropa, Asiya və Yaxın Şərq bazarlarına ixrac edir.

“Xonça” fabriki əsasən dondurulmuş unlu məmulatların - çörək, bulkalar, tortlar və bişirilməyə hazır qablaşdırılmış məhsulların istehsalı üzrə ixtisaslaşıb. Bu məhsullar Qrupun “Araz” supermarketlər şəbəkəsinə və “OBA” endirimli mağazalarına tədarük olunur, burada isə mağazadaxili çörək sexlərində bişirilərək satışa təqdim edilir. Fabrik mərkəzləşdirilmiş istehsal modelinə əsaslanır və yarımfabrikat dondurulmuş məhsulların pərakəndə satış nöqtələrinə çatdırılmasını təmin edir.

Bundan əlavə, Qrupun tərkibində “VIP-PROD” MMC-ni də fəaliyyət göstərir. Bu müəssisə dondurulmuş qida məhsulları istehsalı və “Araz” və “OBA” pərakəndə satış şəbəkələrini məhsullarla təmin edilməsini həyata keçirir.

 Pərakəndə ticarət 
“Araz” supermarketlər şəbəkəsi Qrupun əsas supermarket formatı olub, ölkə üzrə fəaliyyət göstərən geniş ərzaq pərakəndə satış şəbəkəsidir. Şəbəkə təzə məhsullar, qablaşdırılmış qidalar, məişət malları və özəl markalı məhsullar daxil olmaqla geniş çeşid təklif edir. “Araz” mağazaları standartlaşdırılmış mağaza konsepsiyası və Qrupun logistika infrastrukturu ilə dəstəklənən mərkəzləşdirilmiş təchizat modeli əsasında fəaliyyət göstərir. Son illərin məlumatlarına görə, “Araz” Azərbaycanda təxminən 400 mağaza fəaliyyət göstərir və 12.000-dən çox işçini əhatə edir.

“OBA” Qrupun endirimli pərakəndə ticarət formatı kimi fəaliyyət göstərir və əsasən münasib qiymətlərə, məhdud məhsul çeşidinə və yaşayış məntəqələrinə yaxın mağaza konsepsiyasına fokuslanır. Ölkə üzrə 1.600-dən çox satış nöqtəsi ilə “OBA” Azərbaycanın ən iri endirimli pərakəndə şəbəkələrindən biri hesab olunur.

Rossmann mağazalar şəbəkəsi Veysəloğlu Şirkətlər Qrupu ilə tərəfdaşlıq çərçivəsində Azərbaycanda fəaliyyət göstərir və Almaniyanın droqeri formatını yerli bazara təqdim edir. Bu mağazalar şəxsi qulluq, kosmetika, gigiyena, uşaq məhsulları və məişət mallarının satışına ixtisaslaşıb. Son illərin məlumatına görə, ölkə üzrə 40-dan çox “Rossmann” mağazası fəaliyyət göstərir.

 İaşə sektoru 
Veysəloğlu Şirkətlər Qrupu qida xidməti sektorunda “Entrée” kafe şəbəkəsi vasitəsilə fəaliyyət göstərir. Bu şəbəkə əsasən kafe tipli qidalanma və içki xidmətlərinə yönəlib. Qrupun qida xidməti fəaliyyəti əsasən Bakı şəhərində cəmlənib və “Entrée” kafeləri həm yerli sakinlərə, həm də şəhər qonaqlarına xidmət göstərir.

Bundan əlavə, Qrup “VIP-PROD” MMC vasitəsilə keytrinq xidmətləri təklif edir.

 Dayanıqlılıq 
2025-ci ildə Veysəloğlu Şirkətlər Qrupu Birləşmiş Millətlər Təşkilatının Qlobal Sazişinə qoşulub.
Şirkət həmçinin gender bərabəriliyini dəstəklədiyinə görə BMT-nin İnkişaf Proqramının sertifikatına layiq görülüb.

 Xarici keçidlər 
 Rəsmi sayt

 Mənbələr 

Kateqoriya:Azərbaycan şirkətləri
Kateqoriya:Özəl şirkətlər